Statskirken har blitt Norges folkekirke

*av biskop Atle Sommerfeldt og leder av Borg bispedømmeråd Karin Elin Berg*

Fra årsskiftet er det ikke lenger staten som styrer kirken. Som medlem i Den norske kirke vil du merke lite til endringen. Endringene betyr mest for de ansatte og for styringen av kirken.

Det siste hundreåret har staten overført stadig nye ansvarsområder til organer for Den norske kirke. I 1920 fikk vi menighetsråd, deretter fulgte innføring av bispedømmeråd i 1933. I 1934 ble Bispemøtet formalisert og i 1984 ble Kirkemøtet opprettet. Ny kirkelov som blant annet regulerer forholdet mellom kommunen og menighetene, kom i 1996. I mai 2012 ble Grunnloven endret og folkekirken ble et faktum.

*Den norske kirke, en evangelisk-luthersk kirke, forblir Norges folkekirke og understøttes som sådan av staten.* Grunnloven paragraf 16.

Frem til årsskiftet har arbeidet med å overføre oppgaver og ansvar fra staten til kirken pågått for fullt. Som en konsekvens av grunnlovsendringene fra 21. mai i 2012 er Den norske kirke fra 1.januar i år et selvstendig trossamfunn og rettssubjekt med Kirkemøtet som øverste organ. Nå er ikke lenger biskoper, proster og prester embets- eller statstjenestemenn. Kirkerådet og bispedømmerådene er ikke lenger statlige forvaltningsorganer. Kirkemøtet har overtatt mye av den myndigheten som tidligere lå i statsforvaltningen, og er det øverste representative organet for det nye rettssubjektet Den norske kirke. Folkekirken skal fortsatt finansieres av staten, og forholdet mellom Den norske kirke og kommunene er uendret.

De rundt 500 000 medlemmene i Den norske kirke i Borg (her setter jeg inn medlemmer i avisenes nedslagsfelt) vil som tidligere kunne delta i gudstjenester i sin lokalkirke, bidra som frivillige i kirkens diakonale arbeid og delta i lokalkirkens mangfoldige kulturtilbud. Medlemmene vil fortsatt få samme gode service og bli møtt med respekt og verdighet i livets store høytider enten det er dåp, konfirmasjon, vigsel eller begravelse. Barna deres vil få samme omfattende tilbud om opplæring i den kristne tro gjennom opplevelser, aktiviteter og arrangementer i lokalkirken sin. Bibelen vil fortsatt leses, tolkes og forkynnes på samme måte i Den norske kirke som fram til årsskiftet.

Folkekirken er en demokratisk og mangfoldig kirke. Alle medlemmer kan fortsatt stille til valg og påvirke utviklingen i Den norske kirke ved å stemme ved kirkevalget. Folkekirken er til forskjell fra foreningskirken en kirke for alle uavhengig av om troen er sterk, svak eller uklar. Motivene for å ville tilhøre folkekirken må være mangfoldige slik vi mennesker er mangfoldige. Motivene kan knyttes til historien, tradisjoner, verdier, religiøsitet, vane eller lokalsamfunn. Ingen motiver er bedre eller riktigere enn andre i folkekirken.

Skillet mellom stat og kirke betyr ikke at forholdet er over. Relasjonen mellom stat og kirke vil fortsatt være en viktig relasjon i det norske samfunnet. I det livsynsåpne, multikulturelle norske samfunnet er Den norske kirke en majoritetskirke med om lag 73 % av befolkningen som medlemmer. Det hviler et stort og viktig ansvar på folkekirken til å skape god dialog med andre trossamfunn og religioner, og bidra aktivt til å delta i og påvirke samfunnsutviklingen framover. Kunnskap om religion og religionens betydning er avgjørende for utviklingen i et flerkulturelt samfunn. Folkekirken må og skal spille en konstruktiv og kritisk rolle i å utforme et flerreligiøst samfunn. Den evangelisk lutherske folkekirkes verdier og idealer om rettferdighet, maktfordeling og alle menneskers likeverd har vært og vil fortsatt være avgjørende for utviklingen av det norske samfunnet. Vi håper at kommunene og andre organisasjoner vil verdsette og fortsette å bruke folkekirken aktivt som samfunnsaktør fremover.

Kirkens kall og oppgave overfor folk og land videreføres. Visjonen til folkekirken er «mer himmel på jord». Folkekirken er en annerledes organisasjon, det er ingen typisk forening, ingen organisasjon med generalsekretær. Kirken er både et lokalt fellesskap, en bygning og et oppdrag. Kirken er til for menneskene som trenger deg kirken er kalt til å være i lokalsamfunnet. *Atle her må teologen si noe. For kyrkja har berre èin herre, Jesus Kristus.*